THEEWATERSKLOOF MUNISIPALITEIT: BEGROTINGSREDE 2019/2020 - 

2021/2022: UITVOERENDE BURGEMEESTER RAADSDAME CHRISTELLE 
VOSLOO: 28 MEI2019 

INLEIDING 

Speaker, ek le vandag die finale begroting vir 2019/2020, en die twee 
opeenvolgende jare, ter tafel vir oorweging en goedkeuring deur die Munisipale 
Raad van Theewaterskloof Munisipaliteit. 

My opmerkings vandag moet as aanvullend tot my toespraak, tydens die voorlegging 
van die konsepbegroting op 27 Maart 2019, beskou word. Daarin het ek deeglik op 
die volgende gefokus: 

• Die agtergrond waarteen die begroting opgestel is. 

• Die wyse waarop die GOP en Begroting gei'ntegreer is en die mate waartoe 
GOP-behoeftes in die Begroting reflekteer. 

• Kerninvloede op die begroting en spesifiek die effekte wat die volgende sake op 
owerheidsinkomstes en dienslewering het: 

o Krimpende staatsubsidies aan munisipaliteite. 

o Die Munisipaliteit wat nie elektrisiteit aan al TWK se dorpe voorsien nie. 
o Sekere agentskapsdiense wat gedeeltelik of geensins befonds word nie. 

Die realiteit is steeds soos dit was toe ek dit in Maart aan u voorgehou het en dit het 
die raad toenemend gedwing om te begroot op inkomstes wat die munisipaliteit uit 
belastings en tariewe hef. Die las op belastings- en dienstebetalers neem weliswaar 
toe, maar die owerheid kan dit nie verhoed tot tyd en wyl tradisionele inkomstes 
herstel of ander bronne beding is nie. 

HERSTEL VAN INKOMSTES 

Oor die herstel van tradisionele bronne en die skep van nuwes, kan ek u die 
versekering gee dat die owerheid dit met ywer met gepaste forums sal opneem. Ons 
sal vir seker vir SALGA en Nasionale en Provinsiale interregeringsliggame by die 
gesprek betrek. Ons sal dit direk en indirek met CoGTA opneem omdat sinvolle 
inkomstes, owerhede se sukses bepaal met die bereiking van doelwitte van die 
Nasionale Ontwikkelingsplan en die “Back-to-Basics”-benadering. 

In sy eerste rede as staatshoof het President Cyril Ramaphosa Saterdag deurgans 
na die beginsels van die NOP verwys en as die vader van die plan kan ons uitsien 
dat die President ‘n tydperk van groei en ontwikkeling sal inlei. Een van die NOP se 
kernpilare is effektiewe en volhoubare Munisipale regering en dienslewering. Ek is 
seker dat die president die befondsing van munisipaliteite as ‘n prioriteit sal verklaar. 

Na afloop van die verkiesing en die naweek se gebeure is daar hoop en sal ons elke 
geleentheid wat vir ons Munisipaliteit daaruit voortspruit, aangryp. 

FOKUS VAN Die REDE 


Vandag verskuif my fokus na: 

• Die finale fases van die samestelling van die GOP en Begroting vir 2019/2020 en 
die twee opeenvolgende jare. 

• Die begrotingskommentaar wat belangegroepe ingedien het. 

In 2006 is ek tot die Raad verkies en sedertdien was ek betrokke by die ontwikkeling 
van 12 begrotings. Weens ‘n gebrek aan hulpbronne en vanwee omvattende 
publieke verwagtinge was die samestelling van die begroting besonders uitdagend. 
Die gemeenskap en belangegroepe het meer as ooit tevore aan die begrotings en 
GOP-ontwikkelingsprosesse deelgeneem en hul verwagtinge het druk geskep. 

Begrotingsinteraksie met belangegroepe in die onderskeie sektore het uitgebrei en 
gesprekke, en seifs onderhandelinge, het toegeneem. Van die gesprekke het nog 
verlede week plaasgevind. In die maande wat volg sal die gesprekke met 
belangegroepe vroeer begin en meer gereeld plaasvind. Weens 
volhoubaarheidsuitdagings was die finalisering van die begroting die mees 
uitdagende sedert 2006. 

VERANDERDE OMGEWING 

Speaker, verlede jaar het ek in die finale begrotingsrede verduidelik hoe die 
omgewing, waarin munisipaliteite hulle sake verrig, verander het. Die veranderinge 
het momentum gekry en ‘n jaar later is die veld seifs meer herdefinieer. Interne en 
eksterne sake, wat die owerheid se prestasie bei'nvloed; en die uitvoering van die 
munisipaliteit se kernmandate en dienslewering nadelig raak, het in intensiteit 
toegeneem. 

KONSULTASIES 

Sedert die konsepbegroting vir publieke kommentaar en insette gepubliseer is, het 
omvattende publieke-deelname- en konsultasieprosesse op alle vlakke plaasgevind. 
Na die publisering van die konsepbegroting het wyksraadslede, direkteure en 
bestuurders die konsep-GOP en -Begroting aan alle wykskomitees wyke, 
voorgehou; en dit aan die publiek verduidelik en met hulle bespreek. 

Die konsultasies met die publiek en belangegroepe was meestal konstruktief. 
Uiteraard is daar kommer oor die beperkinge van die en toekomstige begrotings, 
maar die meerderheid gemeenskappe en belangegroepe het begrip getoon vir sake 
wat die GOP en Begroting dikteer. Tydens die konsultasies is veral die volgende 
bespreek: 

• Prosesse wat gevolg is om die GOP en Begroting saam te stel. 

• Interne en eksterne faktore wat die begroting en GOP bei'nvloed het. 

• ‘n Oorsig van die finale GOP en begroting. 

• Die impak van die Begroting op dorpe en sektore. 

• Die impak van die GOP en Begroting op alle huishoudings, van deernis tot 
welgestelde gesinne. 

BESWARE EN KOMMENTAAR 


Alle voorstelle en kommentaar op die munisipaliteit se konsepbegroting is deeglik 
oorweeg. Die voorstelle en besware het veral te make met die: 

• Verhoging in belastings en dienstetariewe. 

• Bekostigbaarheid van die munisipale rekening. 

• Klarigheid oor kruissubsidiering. 

• Kapitaalspandering, 

Na alle insette oorweeg is, het die munisipaliteit die Begroting en GOP gefinaliseer 
en is kernbehoeftes in die GOP in die Begroting opgeneem. Speaker, die besware 
en insette wat ons ontvang het, spreek van kommer oor die koste van Munisipale 
dienste en belastings, maar dit reflekteer begrip vir die uitdagings waarmee die 
munisipaliteit moes stoei om die begroting te laat klop. Dit blyk dat die publiek 
grootliks bewus is van die feit dat die owerheid, wat hulpbronne betref, nie veel 
beweegruimte gehad het met die samestelling van die finale begroting nie. 

GOP IN BEGROTING 

Dit is jammer dat slegs ‘n beperkte aantal GOP-prioriteite, weens onvoldoende 
hulpbronne, in die Begroting opgeneem kon word. 

TESOURIE VOORSRIFTE EN EFFEK OP BEGROTING 

Die Verbruikersprysindeks (CPI in Engels) voorspel ‘n 3 tot 6% toename in inflasie 
en in Omsendskrywe 93 van die MFMA word aangedui dat munisipaliteite se 
vehogings nie buite die band mag val nie. Betreffende die finale begroting is die 6% 
styging in tariewe binne die band van 3 en 6% wat die Nasionale Tesourie voorskryf. 
Ten spyte van dalende inkomstes uit sekere bronne en die toename in infrastruktuur- 
agterstande het die Munisipaliteit binne die band gebly. Om dit te vermag moes die 
Munisipaliteit uitgawes in die konsepbegroting met ‘n verdere 3% sny. Die 
elektrisiteitsbegroting is in pas gebring met NERSA se verhoging van 13.07% en 
ESKOM se tariewe vir grootmaataankope. Vakante poste is herprioritiseer en slegs 
kritiese poste sal ingevolge bepaalde tydsrame gevul word. 

BEGROTINGSYFERS 

Die begrote inkomste vir 2019/2020 is R551.6 Miljoen en die kapitale begroting 
beloop R130.5 Miljoen. Die totale begroting is dus R682.2 Miljoen. 

Die verhoging in belastings en tariewe is soos volg: 

• Eiendomsbelasting 6% 

• Elektrisiteit 13.07% 

• Water 24% 

• Sanitasie 6% 

• Afvalverwydering 6% 

Speaker, die waterverhoging klink astronomies. Maar in 2018/2019 was die 
munisipalietit se wins op water 27% en in 2019/2020 sal dit 20.6% wees. Die 
persepsie dat die Munisipaliteit groot winste uit water maak is verkeerd. Om ‘n 
moontlike Dag Zero te verhoed moes die Munisipaliteit addisionele bronne ontwikkel. 
Daarvoor is lenings aangegaan wat nou terugbetaal moet word. Overberg Water het 
hulle watertarief met 21% aangepas en die Munisipaliteit moet dit aan die verbruiker 
deurgee. Daarbenewens hef Overberg Water ook ‘n droogtetarief. 

In vergeleke met 2018/2019 sal die Munisipaliteit se inkomste uit water met R2M 
afneem en uitgawes met RIM toeneem. Dit is die gevolg van Overberg Water se 
verhoogde tariewe, lenings wat gedelg moet word en watergebruik wat bykans met 
50% verminder het. Die Munisipaliteit verkoop dus baie minder water. Sommige 
verbruikers het hul afhanklikheid van Munisipale water afgeskaal en ander het 
heeltemal van ons waternetwerk wegbeweeg. Die effek van die 24% tariefverhoging 
in water op ongesubsidieerde huishoudings is maandeliks net sowat R90 meer as 
tevore. 

Die owerheid handhaaf steeds fase 2 waterbeperkings, wat net met ‘n nasionale 
instruksie opgehef kan word. As dit die winter genoegsaam reen en die 
droogtetariewe afgeskaf word sal water aansienlik goedkoper word. Ons hoop en bid 
dus vir goeie winterreens. 

Speaker, ek weet die begroting reflekteer die werklikhede waarin die munisipaliteit 
funksioneer, maar nie noodwendig die omvang van die behoeftes wat by die publiek 
en belangegroepe bestaan nie. 

FOKUS OP SKULDVORDERING 

‘n Saak wat nou aandag moet geniet, is die verhaling van skuld. Wanbetalings, om 
watter redes ookal, kan nie ‘n dag langer geduld word nie. Die munisipaliteit kan nie 
langer dienste lewer en uitgawes aangaan sonder om daarvoor betaal te word nie. 
Vanjaar gaan die owerheid toenemend van alle intervensies gebruik maak om skuld 
te verhaal. Minister Tito Mboweni het dit hard en duidelik gestel dat as jy dit gebruik 
moet jy daarvoor betaal. 

IMPAK VAN BEGROTING 

Speaker, ek beset ons spreek, met die begroting, wat ek vandag ter tafel le, nie 
naastenby al die behoeftes in Theewaterskloof aan nie. Met die operasionele en 
kapitale fondse tot ons beskikking, bied ons egter aan Theewaterskloof se mense 
die beste begroting waartoe ons in staat is. Die begroting vir 2019/2020 en die twee 
opeenvolgende jare sal daarin slaag om: 

• Armoede te verlig en gemeenskapskapasiteite en -stabiliteit te ontwikkel. 

• Ekonomiese groei en ontwikkeling te versnel. 

• Sosiale kohesie in gemeenskappe te verhoog. 

• Funksionele dienslewering deur middel van grootmaat- en mikro-infrastruktuur in 
stand te hou. 

Ek glo dat die begroting die owerheid in staat sal stel om sy mandate ten opsigte van 
goeie regering en volhoubare dienslewering na te kom. 

SLOTOPMERKINGS 

Speaker, die GOP en Begroting vir 2019/2020 en die twee opeenvolgende jare is 
gereed om geimplimenteer te word. Ek le die finale Begroting en GOP vir 2019/2020 
en die twee opeenvolgende jare aan die Raad voor sodat hulle dit kan oorweeg en 
goedkeur. Ek doen dit in terme van die voorskrifte van Item SC08/2018, bladsye 212 
-511; Item SC06/2018, bladsyel - 82: besware en voorstelle wat in verband met 
die konsepbegroting ontvang is; asook in terme van die volgende bylaes: 

- Bylaag “A” - bladsye 445 -511: Finale lys van tariewe vir 2018/2019. 

- Die tweede hersiene weergawe van die Vierde Generasie GOP vir 2017 - 2022. 

- Die Raadsresolusie op bladsye 213 - 214 van die agenda. 

ERKENNING 

Dankie aan die Raad en Amptenary vir hulle harde en konsensieuse werk om die 
GOP en Begroting vir 2019/2020 en die twee opeenvolgende jare te voltooi. 
Speaker, die GOP en Begroting is die gevolg van spanwerk tussen die raad, 
amptenare, gemeenskappe en ook belangegroepe van die sektore in 
Theewaterskloof. 

Die Begroting en GOP is, onder andere die gevolg van uitgebreide publieke insette 
en die nougesette aanbied van publieke deelnameprosesse in die munisipale wyke 
en aan belangegroepe. Dit is die gevolg van bydraes van talle rolspelers in die 
openbare- en privaatsektore. Ek bedank almal vir hul samewerking om die begroting 
op te stel. 

Ek dank ons Hemelse Vader vir die krag, insig en wysheid wat Hy ons geskenk het 
om die taak te voltooi. Sonder Sy hulp sou niks moontlik wees nie. 

Die mees intense werk le egter nou voor wanneer die GOP en Begroting 
geimplimenteer moet word en ek wens almal, wat daarby betrokke is, sterkte en krag 
toe. 

Baie dankie/Thank you/Enkosi 

RAADSDAME CHRISTELLE VOSLOO 
UITVOERENDE BURGEMEESTER 
2019/05/27 

